Gandia adquireix cinc nous habitatges per destinar-los a lloguer assequible
10 desembre 2024

## Gandia adquireix cinc nous habitatges per destinar-los a lloguer assequible10 desembre 2024Última actualització: 10 desembre 2024

![](../gestion/img/b909bb2cff4c4f34d2b2907dd2622a34afb24ea704e17767ce2c25d64c793609.jpg)  
  

El regidor delegat d'Habitatge, **Salvador Gregori**, acompanyat pel Cap de Servei d’Urbanisme i Habitatge, **Jorge Hervás**, ha informat aquest matí en roda de premsa que el consistori, dins del Pla Habitatge que s'emmarca a l'estratègia Avant Gandia, ha adquirit 5 habitatges, trasters i sis places d'estacionament propietat de la SAREB situades al carrer Magistrat Català.

Aquests habitatges s'incorporaran al parc municipal per tal de ser destinats a lloguer social assequible. Tal com s'ha explicat a la compareixença, la intenció de l'executiu és, en el cas d'aquesta actuació, que les persones que accedisquen als habitatges siguen joves.

Gregori ha explicat que la compra ha estat possible gràcies a una subvenció de 623.000 euros procedents del Fons Estatal del Pla d'Habitatge. En concret la compra s'ha realitzat a través del Pla ADHA en la seua tercera edició.

L'edil ha aprofitat per a recordar que amb l'ADHA 1 es van adquirir 14 habitatges situats al carrer de Padilla per 870.000 euros. A l'ADHA 2, es va procedir a la compra de 12 habitatges situats a diferents parts de la ciutat per un import de 840.618,53 euros, i ha avançat que, dins de l'ADHA 4 el consistori té la intenció d'incorporar al parc municipal nou habitatges més situats al carrer Sant Enric amb una ajuda de 770.000 euros.

“_Continuem augmentant el patrimoni municipal gràcies a aquestes ajudes. Gandia és una de les ciutats que té més habitatge públic, ja que entre les 371 de titularitat municipal i les 182 de l'ADHA, la xifra ascendeix a 535, fet que implica una de les ràtios més altes de la Comunitat Valenciana_”, ha afirmat Gregori, qui ha destacat el compromís de l'executiu de continuar en aquesta línia per avançar en l'accés a l'habitatge.

"_El mercat d'habitatge està molt tensionat i és una bona notícia que avancem en aquest tipus de compres que permetran accedir a un habitatge per baix del preu del mercat_", ha explicat el regidor qui ha finalitzat la seua intervenció destacant que és "_molt gratificant que una administració local puga estar desenvolupant aquestes polítiques_”.

  
Per la seua banda, Hervás ha destacat que Gandia és la ciutat que més fons està aconseguint procedents de les distintes convocatòries dels Plans ADHA.

En aquest context i en el marc de les altres estratègies en matèria de rehabilitació del parc immobiliari de la ciutat el Departament es troba executant actualment els ARRUS de Raval, República-Argentina i Corea junt al Programa del Next Generation per a la construcció de 108 habitatges en el Sector de Santa Anna.